Руска Премиер лига

Руската Премиер лига (на руски: Российская премьер-лига) е най-висшата футболна дивизия в Руската федерация.
Състои се от 16 отбора. В края на сезона 15-ият и 16-ият изпадат и влизат двата най-добри отбора от Първа лига. Завършилите на 13-о и 14-о място играят бараж със завършилите на 3-то и 4-то място от второто ниво на руския футбол в 2 срещи на разменено гостуване.
Руската Премиер лига е създадена през 2001 г. Продължение е на Руската висша дивизия, но разликата е, че Висшата дивизия е ръководена от Професионалната футболна лига на Русия и създаването на Премиер лига дава на клубовете по-голяма степен на независимост. Висшата дивизия съществува от 1992 г. до 2001 г. Първенството е на 6-о място в ранглистата на УЕФА. До 2011 г. официален спонсор на шампионата е застрахователната компания „Росгосстрах“. През 2011 г. спонсор е „Согаз“.
От сезон 2021/22 лигата има две квалификационни места в Шампионската лига за победителя и вицешампиона в лигата, а две места в Лигата на конференциите са разпределени за третите и четвъртите отбори. Всички те обаче са спрени от участие поради инвазията на Русия в Украйна, заедно с участието на националния отбор в международни състезания.
От юли 2022 г. лигата се нарича Мир руска премиер лига (Мир Российская премьер-лига), на името на платежната система Мир, поради спонсорски причини.
След разпадането на СССР, всяка бивша съветска република организира независимо национално първенство. В Русия, 6-те отбора играли в Съветска Висша Лига през 1991, (ЦСКА (Москва), Спартак Москва, Торпедо (Москва), Динамо (Москва), Алания Владикавказ и Локомотив (Москва)) се допълват с 14 отбора от по-долните дивизии, за да организират Руска Висша Лига от 20 отбора. Руската Висша Лига е разделена на две групи, за да се намали общия брой мачове. Броят на отборите във Висшата Дивизия беше постепенно намален на 18 през 1993 и 16 през 1994. Оттогава, Руската Висша Лига (от 1998 до 2001 г. – Висша Дивизия и впоследствие Премиер Лига) се състои от 16 отбора, изключвайки експеримента да има още два отбора през 1996 и 1997.
Спартак Москва e доминиращата сила в първенството, печелейки 9 от първите 10 титли. Алания Владикавказ е единствения отбор, който успява да спре превъзходството на Спартак, печелейки Висшата Дивизия през 1995. След това, Локомотив (Москва) и ЦСКА (Москва) се изкачват до върха. Локомотив печели шампионата два пъти, ЦСКА три пъти. През 2007 Зенит стават шампиони за първи път в модерната история на първенството. През сезон 2008 Рубин Казан за първи път стават шампиони на Русия в цялата си история. Година по-късно, отбора от Казан повтаря това постижение. През сезон 2010 шампион отново е Зенит, след като си осигурява титлата 2 кръга преди края на първенството. На второ място остава ЦСКА Москва. Преходният сезон от пролет-есен към есен-пролет (2011/12) е спечелен от Зенит, които дублират титлата си. През сезон 2012/13 титлата е спечелена за първи път от московски отбор от 2006 насам. Това става, след като ЦСКА Москва си осигуряват титлата кръг преди края. През сезон 2013/14 ЦСКА дублира титлата си, след победа над Локомотив (Москва) в последния кръг от шампионата.
Всеки отбор в лигата играе срещу всеки два пъти, един път вкъщи и един път като гост, общо 30 мача. Три точки се дават за победа, една за равен и нула за загуба. Ако отборите имат еднакъв брой точки, класирането се определя според броя победи, след това по голова разлика, следвана от няколко други. Ако отборите се борят за първото място, се гледа броя победи, следвани от резултатите в мачовете помежду им. Ако и по този начин не може да се определи шампион, се организира плейоф. От 2009 г. Русия има право на 3 участника в Шампионска лига. Първите два тима се класират директно за груповата фаза на турнира, а третият играе квалификации. Четвъртият и петият в класирането участват в турнира Лига Европа. Двата отбора с най-малко точки в класирането (15-ият и 16-ият) отпадат в Първа дивизия. Лигата обикновено се провежда от март до ноември. Руският футболен съюз решава първенството да премине на есен/пролет. Първенството преминава в този вариант през 2011 година. На 25 януари 2011 в шампионата е приет отборът на Краснодар, който замества разпадналия се Сатурн Раменское
През 2011/12 шампионатът е разделен на 2 фази. В първата се играе както дотогава – 30 кръга, всеки срещу всеки на разменено гостуване. Във втората фаза отборите са разделени на 2 групи. Първата са отборите, завършили от 1 до 8 място. Те играят по още 2 мача всеки срещу всеки, за да определят шампиона. Останалите 8 отбора също играят по още 2 срещи всеки срещу всеки. След края на сезона се организират плейофи за класиране в шампионата. Последните 2 отбора отпадат директно, а 13-ият и 14-ият играят в плейофите, заедно с третия и четвъртия от Първа дивизия. Първите 2 тима от плейофа се класират за Премиер лигата.
От 2012/13 първенството се връща към първоначалния си модел, само че шампионатът стартира от юли, а не от март. Плейофите за класиране в РФПЛ също се запазват.
За сезон 2016/17 в Руската Премиер лига играят следните отбори:
В списъка са играчи, записали повече от 300 мача в Руската висша дивизия и Руската Премиер лига
Дълги години първенството е излъчвано от Първи канал. В периода 2012 – 2015 правата са излъчване на мачовете от Премиер лигата се държат от две телевизии – НТВ Плюс наш футбол и Россия 2. В ефира на НТВ Плюс наш футбол се излъчват футболни предавания, изцяло посветени на руския футбол.
От края на 2015 г. руското първенство се излъчва по създадения на основата на Россия 2 спортен канал Матч ТВ. Някои от двубоите се излъчват и в ефира на Матч!Наш футбол.
Първенството се излъчва в Италия по телевизия Скай Спорт. Руският футбол набира голяма популярност на Апенините. Първенството се излъчва още и в Чехия, Австралия и Великобритания, а от 2008 и в България. Излъчва се по RING.BG, а от 2014 до 2016 г. по Film+. С началото на сезон 2016/17 Мтел получава правата за излъчване на новия сезон. Абонатите на телевизия от Мтел могат да гледат мачовете и по платения спортен канал Мтел Спорт.